ΓΡΑΠΤΗ ΕΡΩΤΗΣΗ E-3661/97 υποβολή: Cristiana Muscardini (NI) προς την Επιτροπή (19 Νοεμβρίου 1997)

Θέμα: Βιντεοκασσέτες για την προστασία του περιβάλοντος

1. Ανταποκρίνεται στην πραγματικότητα ότι η ΓΔ XXIV (Μονάδα Α5) απέστειλε σε 150 σχολεία σε όλη την Ιταλία βιντεοκασσέτα οικολογικού χαρακτήρα του κωμικού Beppe Grillo;

2. Εάν ναι η πρωτοβουλία αφορά μόνο την Ιταλία ή επεκτάθηκε και σε άλλες χώρες; Στην περίπτωση αυτή, πρόκειται για τον ίδιο πρωταγωνιστή ή για άλλους δημιουργούς;

3. Ποιό είναι το κόστος της πρωτοβουλίας για την Ιταλία;

4. Η συμμετοχή των κωμικών είναι δωρεάν;

5. Εάν όχι πόσο κόστισε η πρωτοβουλία στον ευρωπαίο φορολογούμενο;

Απάντηση της κας Bonino εξ ονόματος της Επιτροπής (12 Δεκεμβρίου 1997)

1. Η Επιτροπή, στα πλαίσια της εφαρμογής της ανακοίνωσής της «Προτεραιότητες της πολιτικής καταναλωτών 1996-1998» ((COM(95) 519 )), ξεκίνησε ορισμένες ενημερωτικές ενέργειες στα νότια κράτη μέλη σχετικά με ορθολογικά καταναλωτικά πρότυπα.

Στην Επίσημη Εφημερίδα ((ΕΕ C 260, 7.9.1996 )) δημοσιεύτηκε μια πρόσκληση υποβολής προσφορών με σκοπό την υποβολή προτάσεων για παρόμοιες ενέργειες στην Ιταλία, την Ισπανία, την Πορτογαλία και την Ελλάδα. Χορηγήθηκε μια σύμβαση για την πραγματοποίηση μιας σειράς εβδομαδιαίων ραδιοφωνικών προγραμμάτων και η σύμβαση αυτή εκτελείται, επί του παρόντος, στην Ισπανία. Καθώς, για την Ελλάδα και την Πορτογαλία, δεν ελήφθησαν προτάσεις που να καλύπτουν τις προδιαγραφές, η πρόσκληση υποβολής προσφορών δημοσιεύτηκε εκ νέου ((ΕΕ S 124, 1.7.1997 )). Η Επιτροπή θα ολοκληρώσει τη διαδικασία αυτή έως το τέλος του τρέχοντος έτους, ενώ αναμένει την εκτέλεση των εγκεκριμένων ενεργειών εντός του 1998. Οι ενέργειες αυτές δεν ακολουθούν ένα ενιαίο πρότυπο, αλλά αναπτύσσονται και εκτελούνται στα εθνικά πλαίσια σύμφωνα με την πρόταση της καλύτερης προσφοράς.

2. Σχετικά με το μέρος που αφορά την Ιταλία, υπογράφηκε μια σύμβαση, κατόπιν της πρόσκλησης υποβολής προσφορών του Ιουλίου του 1996, συνολικού ύψους 617.000 ECU. Το σχέδιο εφαρμογής προβλέπει τέσσερα στάδια:

- ένα πρώτο στάδιο προκαταρκτικής έρευνας και προετοιμασίας 7

- ένα δεύτερο στάδιο που αφορά την έναρξη της έρευνας σε 150 σχολεία, την έναρξη της έρευνας κατανάλωσης σε υπεραγορές, δραστηριότητες δημοσίων σχέσεων που επικεντρώνονται στην έναρξη δημόσιου διαλόγου, τη δημιουργία μιας υπηρεσίας παροχής βοήθειας (helpdesk) από οργανώσεις καταναλωτών και οργανώσεις προστασίας του περιβάλλοντος και τη διοργάνωση εργαστηρίου σχετικά με την ορθολογική κατανάλωση 7

- ένα τρίτο στάδιο που περιλαμβάνει την ανάλυση των αποτελεσμάτων των ερευνών με σκοπό την ανάπτυξη ορθολογικών καταναλωτικών προτύπων, την ανάπτυξη ενημερωτικού υλικού, τη διανομή υλικού σε σχολεία και υπεραγορές, τη δημοσίευση αποτελεσμάτων στα μέσα μαζικής ενημέρωσης με τη συμμετοχή εκπροσώπων τύπου και αρμόδιων διαμόρφωσης της κοινής γνώμης και τοπικών εκδηλώσεων 7

- ένα τέταρτο στάδιο ανάλυσης των αποκομμάτων τύπου και αξιολόγησης.

3. Στα πλαίσια της εκτέλεσης των ενημερωτικών ενεργειών στην Ιταλία ξεκίνησε η εφαρμογή ενός σχεδίου στα ιταλικά σχολεία. Το πρώτο μέρος του σχεδίου αυτού συνίσταται σε μια ερευνητική δραστηριότητα σε 150 σχολεία. Ένα από τα μέσα που παρέχονται για την υποστήριξη αυτής της ερευνητικής δραστηριότητας είναι ένα «διδακτικό σύνολο» που περιέχει ποικίλο ενημερωτικό υλικό και, μεταξύ άλλων, μια βιντεοκασέτα με τίτλο «Un Grillo per la testa», που είναι παραγωγή της ιταλοελβετικής τηλεόρασης. Η βιντεοκασέτα περιέχει δηλώσεις του κωμικού Beppe Grillo, συνεντεύξεις με επιστήμονες του γερμανικού ινστιτούτου Wuppertal Institut και πληροφορίες σχετικά με τη βιώσιμη ανάπτυξη και την ορθολογική κατανάλωση.

4. Η ελβετική τηλεόραση έχει επιτρέψει τη χρήση της βιντεοκασέτας και έλαβε συνολικά 500 SFr (περίπου 800 ECU) (ποσό που καλύπτει την παραγωγή τριών κυρίων αντιγράφων, τη διανομή και άλλα έξοδα). Το κόστος παραγωγής 150 αντιγράφων καλύφθηκε από τον προϋπολογισμό του συμβαλλόμενου για επιχειρησιακές δαπάνες που προορίζονται για το σχέδιο του σχολείου. Ο εν λόγω κωμικός έδωσε τη συγκατάθεσή του για τη χρησιμοποίηση του βίντεο χωρίς να ζητήσει οικονομικά ανταλλάγματα.